CELEX: 
Language: sl
Date: 2018-06-06 00:00:00
Title: DELEGIRANI SKLEP KOMISIJE (EU) .../… o spremembi Priloge III k Sklepu št. 466/2014/EU Evropskega parlamenta in Sveta o odobritvi jamstva EU Evropski investicijski banki za izgube pri financiranju v podporo naložbenim projektom zunaj Unije, kar zadeva Iran

OBRAZLOŽITVENI MEMORANDUM
            
            
               1.OZADJE DELEGIRANEGA AKTA
            
            
               Sklenitev in izvajanje skupnega celovitega načrta ukrepanja o iranskem jedrskem programu sta odprla pot za obnovitev odnosov med EU in Iranom. To sodelovanje med EU in Iranom poteka na podlagi polnega in stalnega izvajanja skupnega celovitega načrta ukrepanja (ki so ga 14. julija 2015 sklenili Iran in druge podpisnice (Evropska unija, Francija, Nemčija, Združeno kraljestvo, Združene države, Rusija in Kitajska). Mednarodna agencija za atomsko energijo (IAEA) redno preverja, ali Iran izpolnjuje skupni celoviti načrt ukrepanja, in je izdala 10 poročil, (zadnje z dne 22. februarja 2018), ki so potrdila, da Iran izpolnjuje svoje zaveze v zvezi z jedrskim vprašanjem.
            
            
               Svet za zunanje zadeve je 14. novembra 2016 že izrazil zadovoljstvo nad možnostjo, da bo mandat Evropske investicijske banke (EIB) za posojila tretjim državam razširjen na Iran.
            
            
               Komisija je v predlogu z dne 14. septembra 2016 predlagala spremembe obstoječega mandata za zunanja posojila na več področjih. Predlagane spremembe so zajemale tudi vključitev Irana na seznam potencialno upravičenih držav. Spremenjeni sklep o mandatu za zunanja posojila je bil nato sprejet s Sklepom Evropskega parlamenta in Sveta iz marca 2018 in je začel veljati aprila 2018 (Sklep (EU) 2018/412). Vključitev Irana na seznam potencialno upravičenih držav Komisiji daje pooblastilo, da sprejme delegirani akt, s katerim bi Iran postal upravičen v okviru mandata za zunanja posojila, tako da se doda na seznam upravičenih držav.
            
            
               EU bo kljub odločitvi ZDA, da odstopijo od skupnega celovitega načrta ukrepanja, še naprej zasledovala svoje politične in gospodarske interese v Iranu, ki temeljijo na polnem in učinkovitem izvajanju jedrskega dogovora. 
            
            
               Po tem, ko so voditelji držav ali vlad EU 16. maja 2018 zvečer na srečanju voditeljev držav ali vlad v Sofiji soglasno podprli predloge predsednika Junckerja ter visoke predstavnice in podpredsednice Federice Mogherini, je Komisija 18. maja 2018 začela posvetovanja s strokovnjaki, ki jih je imenovala vsaka država članica, kar je bil temelj za sprejetje tega delegiranega akta. Ne glede na nadaljnjo oceno operativnih pogojev in odločitev, ki jih sprejemajo upravljavski organi EIB, ter napredka Irana v skladu z veljavnimi okviri v zvezi s preprečevanjem pranja denarja in bojem proti financiranju terorizma, bo z začetkom veljavnosti delegiranega akta zagotovljeno jamstvo proračuna EU, ki bo na voljo za možne dejavnosti financiranja v Iranu v okviru mandata za zunanja posojila, če in ko se bodo upravljavski organi EIB odločili izvajati takšne finančne dejavnosti. Za odobritev posameznih finančnih operacij in projektov bodo veljala vsa ustrezna pravila in postopki. Ta sklep ne predstavlja nobene zaveze EIB, da mora podpreti projekte v Iranu. Odločitev o tem ostaja v pristojnosti upravljavskih organov EIB.
            
            
               2.Ocena gospodarskih, socialnih, okoljskih in političnih razmer v Iranu
            
            
               Politično ozadje
            
            
               Odnosi med EU in Iranom temeljijo na naslednjih načelih:
            
            
               ·zagotavljanje in podpiranje polnega izvajanja skupnega celovitega načrta ukrepanja, da bi se dvostransko sodelovanje še izboljšalo in poglobilo,
            
            
               ·razvoj sodelovanja na področjih obojestranskega interesa v korist gospodarskega razvoja, spoštovanja človekovih pravic, blaginje in dobrega počutja ljudi v Iranu in EU. To vključuje sodelovanje na področjih energije, okolja, migracij, zdravil, humanitarne pomoči, prometa, civilne zaščite, znanosti, izobraževanja in kulture,
            
            
               ·spodbujanje miru, varnosti in stabilnosti v regiji ter mirnega reševanja regionalnih sporov z dialogom in sodelovanjem.
            
            
               Visoka predstavnica EU in podpredsednica Komisije Federica Mogherini je 16. aprila 2016 obiskala Iran skupaj s sedmimi drugimi komisarji in objavila skupno izjavo z iranskim ministrom za zunanje zadeve Mohamadom Džavadom Zarifom, ki pomeni začetek postopnega sodelovanja med EU in Iranom na različnih področjih in v različnih sektorjih. Sodelovanje trenutno zajema gospodarska, trgovinska in naložbena pogajanja, sodelovanje na področju izobraževanja in znanosti, strokovne izmenjave o okolju in podnebnih spremembah ter razprave o humanitarnih vprašanjih in človekovih pravicah. Zaenkrat je skupna izjava podlaga za program dvostranskega sodelovanja in jo je potrdil Svet za zunanje zadeve 14. novembra 2016.
            
            
               Predsednik Rohani je od svoje prve izvolitve leta 2013 začel uvajati gospodarske reforme in nove fiskalne politike. Te reforme so zdaj pod pritiskom, delno zaradi nedavne odločitve ZDA, da odstopijo od skupnega celovitega načrta ukrepanja. Na splošno iranska vlada v celoti izpolnjuje svoje zaveze iz skupnega celovitega načrta ukrepanja, povezane z jedrskim vprašanjem, vendar je izrazila jasno željo, da preostale pogodbenice ohranjajo sporazum na način, ki ustreza njenim legitimnim gospodarskim pričakovanjem. EU bo skušala najti načine za zaščito legitimnih gospodarskih interesov in za povečanje gospodarskih koristi za iransko prebivalstvo.
            
            
               Stanje na področju človekovih pravic in demokracije v Iranu ostaja v EU razlog za zaskrbljenost, kar še zlasti velja za uporabo smrtne kazni ter pravice verskih in etničnih manjšin ter žensk in deklet. V Iranu je pridržanih več evropskih državljanov z dvojnim državljanstvom, ki nimajo dostopa do konzularne zaščite, saj Iran ne priznava dvojnega državljanstva. EU in Iran redno razpravljata o človekovih pravicah v okviru dialoga na visoki ravni, ki poteka dvakrat letno. EU podpira tudi letno resolucijo Generalne skupščine Združenih narodov o stanju človekovih pravic v Iranu. Poleg tega Iran sodeluje pri splošnem rednem pregledu stanja na področju človekovih pravic.
            
            
               Čeprav je skupni celoviti načrt ukrepanja pod močnim pritiskom, je EU odločena, da se bo držala sporazuma, dokler se ga bo držal tudi Iran. Zmerna vlada predsednika Rohanija in njegove gospodarske politike si zaslužijo podporo in bi lahko privedle do bolj stabilnega in predvidljivega Irana, tudi v regionalnem okviru. Sodelovanje med EU in Iranom na gospodarskem področju je v interesu obeh strani. EU je bila prva trgovinska partnerica Irana, preden so bile uvedene sankcije.
            
            
               Ocena gospodarskih in socialnih razmer
            
            
               Ozadje in gospodarska uspešnost pred letom 2016
            
         
         
            
               Iran je drugo največje gospodarstvo na Bližnjem vzhodu za Saudovo Arabijo in druga država po številu prebivalstva v regiji za Egiptom; po oceni je njegov bruto domači proizvod (BDP) v letu 2017 znašal približno 406 milijard USD, prebivalstvo pa je štelo 80 milijonov. Na lestvici Svetovne banke se uvršča med države z višjim srednjim dohodkom, pri čemer je njegov bruto nacionalni dohodek (BND) na prebivalca leta 2016 dosegel 5 470 USD (po metodi Atlas). Iran je drugi v svetovnem merilu po rezervah zemeljskega plina in četrti po dokazanih rezervah surove nafte ter je član Organizacije držav izvoznic nafte (OPEC). 
            
            
               Približno od leta 2000 dalje je Iran začel odpirati gospodarstvo za preostali svet s trgovinsko liberalizacijo, odpravo omejitev za menjavo in privabljanjem neposrednih tujih naložb. Pridobil je status države opazovalke pri Svetovni trgovinski organizaciji (STO) in si še vedno prizadeva za članstvo. Večji prihodki od izvoza so izboljšali njegov zunanji položaj in postopoma privedli do velikih nakopičenih mednarodnih rezerv ter nizkega deleža zunanjega dolga v BDP. Rast BDP se je v prvem desetletju po letu 2000 pospešila na približno 6 % letno, BND na prebivalca pa je leta 2011 dosegel 7 700 USD. Po podatkih Svetovne banke se je stopnja revščine med letoma 2009 in 2013 znižala s 15 % na 9 %, delno zaradi obsežnega programa denarnih transferjev, vendar uradni prag revščine ne obstaja in uradni podatki niso na voljo. Iran je po indeksu človekovega razvoja Združenih narodov na 69. mestu. 
            
            
               Ekspanzivne politike, vključno z dragimi programi socialnega varstva in stanovanjskimi programi med letoma 2006 in 2014, so povzročile velik proračunski primanjkljaj, ki se je financiral prek centralne banke in državnih posojil bankam. Te politike so bile eden od dejavnikov, ki so povzročili trajna izkrivljanja v finančnem sektorju in privedli do velikega deleža nedonosnih bančnih posojil, nizke likvidnosti, visokih obrestnih mer in skromnega obsega posojil za zasebne naložbe. Z zaostritvijo sankcij v letu 2012 se je izvoz nafte prepolovil, upad javnofinančnih prihodkov od nafte pa je še poslabšal že tako velika gospodarska izkrivljanja. 
            
            
               Stopnja inflacije je v zadnjih 30 letih večino časa nihala med 10 % in 25 % in dosegla najvišjo raven pri več kot 40 % leta 2013, ko je vrednost riala močno padla. BDP se je leta 2012 skrčil za 6 % (leta 2013 za –1,7 %), realni BDP na prebivalca pa je leta 2014 padel na 5 400 USD, izraženo v pariteti kupne moči. Vrnitev h gospodarskim politikam, ki bolj podpirajo stabilnost, z novim predsedstvom leta 2014, je centralni banki omogočila znižati stopnjo inflacije in upočasniti padanje vrednosti valute, vendar se je stopnja brezposelnosti povečala z 10,6 % v letu 2014 na 11,7 % v letu 2015.
            
            
               Pogajanja o sporazumu o trgovini in sodelovanju med EU in Iranom so bila od avgusta 2005, ko je Iran začela krepiti svoje jedrske dejavnosti, zamrznjena. Evropska komisija je leta 2007 uvedla trgovinske omejitve. Te sankcije so bile leta 2010 razširjene in leta 2012 še zaostrene z daljnosežnimi omejitvami za vse finančne transakcije in trgovanje z naftnimi proizvodi ter za povezane naložbe. Svetovna banka je Iranu prenehala posojati leta 2005 in trenutno nima strategije za pomoč Iranu. Mednarodna finančna korporacija je pretekle naložbe zaključila do leta 2005, Mednarodni denarni sklad pa izvaja letne preglede na podlagi člena IV.
            
            
               Gospodarska uspešnost od leta 2016 dalje
            
            
               Glavne kratkoročne gospodarske koristi skupnega celovitega načrta ukrepanja in odprave sankcij EU proti Iranu s 16. januarjem 2016 so ponovna povezava s finančnim sistemom (zlasti s sistemom SWIFT), dostop do zamrznjenih sredstev in do tehnologije, povečanje obsega trgovine (izvoz nafte in zniževanje stroškov prevoza) ter tuje naložbe. Preostale sankcije, vezane na ameriški dolar, in zaskrbljenost mednarodnih bank o možnih negativnih posledicah na odnose z bankami v ZDA so preprečile sklenitev več poslov v okviru skupnega celovitega načrta ukrepanja, tudi pod Obamovo administracijo. 
            
            
               Realna rast BDP je po odpravi sankcij poskočila, vendar bodo za povečanje srednjeročne rasti potrebne obsežne reforme. Ob izjemnem povečanju proizvodnje in izvoza nafte se je realna rast BDP v letu 2016 povečala na 12,5 %, vendar naj bi se v letu 2017/18 (iransko leto se začne 20. marca) rast umirila na 4,3 %, saj so dodatna povečanja proizvodnje nafte omejena. V letu 2017/18 se je okrevanje razširilo na nenaftni sektor, k čemur so prispevali spodbudna fiskalna in denarna politika ter okrevanje v gradbeništvu in storitvenih dejavnostih. Realna rast BDP naj bi se v letu 2018/19, ko se bo proizvodnja nafte stabilizirala v skladu z zgornjo mejo organizacije OPEC za Iran, še dodatno upočasnila na 4 %. 
            
            
               Proračunski primanjkljaj je med letoma 2016 in 2017 ostal zmeren pri 2,3 % BDP in se bo v letu 2018/19 predvidoma zmanjšal na 1,4 % (ob predpostavki, da se cena nafte ne bo spremenila). Cilj fiskalne politike je doseči postopno konsolidacijo in zmanjšati odvisnost javnofinančnih prihodkov od nafte s sedanjih 33 % tekočih odhodkov na 20 % do leta 2022, predvsem s povečanim pobiranjem DDV. Fiskalni izzivi vključujejo neučinkovito izvrševanje proračuna in nadzor nad odhodki ter nezadostna proračunska pravila in postopke, ki ne omogočajo pregledne in celovite priprave proračuna in povečujejo verjetnost, da se o fiskalnih tveganjih ne poroča. 
            
            
               Proračunski odhodki naj bi se srednjeročno povečali zaradi kritja rastočih plačil obresti na višji javni dolg in financiranja dokapitalizacij javnih bank ter obveznosti na področju socialne varnosti. Tveganje nadaljnjega kopičenja zaostankov pri plačilih je še vedno veliko. 
            
            
               Stopnja brezposelnosti bo v srednjeročnem obdobju najverjetneje še naprej ostala blizu 12 %. Brezposelnost je veliko višja pri mladih in ženskah, ustvarjanje novih delovnih mest pa zaostaja za hitro rastjo novih iskalcev zaposlitve, ki vstopajo na trg dela. 
            
            
               Inflacija je v letu 2017/18 v povprečju znašala 9,9 %, k čemur so prispevale umiritev rasti cen hrane in stabilne regulirane cene. Pričakuje se, da se bo inflacija v letu 2018/19 pospešila na 12 % zaradi sekundarnih učinkov depreciacije deviznega tečaja. Iranski rial je deloma vezan na ameriški dolar (uradni tečaj), delno pa se z njim prosto (zakonito) trguje na trgu. Od konca leta 2017 je iranska valuta izgubila več kot tretjino svoje vrednosti glede na ameriški dolar in druge tuje valute. Večina analitikov se strinja z mnenjem iranske centralne banke, da pospešeno padanje vrednosti ni posledica šibkih gospodarskih temeljev (stabilna stopnja inflacije, presežek na tekočem računu, zadostne devizne rezerve). Omejen dostop do deviznih rezerv zunaj države je poleg znatnih odlivov kapitala – delno so povezani s prejšnjimi sankcijami, delno z nakupom sredstev v tujini iz varnostnih razlogov – je še povečal zunanjo ranljivost Irana. 
            
            
               Strah pred ponovno uvedbo sankcij ZDA in pomanjkanje zaupanja v bančni sistem države sta postala močno gonilo depreciacije valute. V odziv na strm padec vrednosti valute v aprilu 2018 je vlada uvedla omejitve glede lastništva ameriških dolarjev, prepovedala vsako trgovanje z valutami zunaj menjalnic z dovoljenjem za to dejavnost ter dovolila samo trgovanje po uradnem novem enotnem tečaju, določenem na 42 000 rialov (prej 37 000). 
            
            
               Napredek pri reformah finančnega sektorja
            
            
               Reforma bančnega sektorja ostaja eden najbolj perečih izzivov. Zapuščina vladnih zaostankov pri plačilih, izpostavljenost zaradi stagnacije nepremičninskega sektorja, nenadzorovane razdrobljene finančne institucije in slabo upravljanje tveganj so povzročili pomanjkanje kapitala in visoke obrestne mere v bančnem sektorju, kar je velika ovira za zasebne naložbe. 
            
            
               Centralna banka ocenjuje, da bo cena potrebne dokapitalizacije, reševanja nedonosnih posojil in prestrukturiranja sektorja (vključno z nebančnimi kreditnimi institucijami) znašala 30 % BDP. Na podlagi načrta centralne banke za reformo finančnega sektorja je bilo več vplivnih duhovniških organizacij že vključenih pod nadzor centralne banke, kar naj bi po poročanju podpiral Varnostni svet. Predlog zakona o bančništvu, ki je od konca leta 2017 v parlamentarni obravnavi, določa načrte za banke v težavah, posodablja bančne predpise, utira pot iranskim bankam za uporabo mednarodnih standardov računovodskega poročanja in upravljanja tveganj ter poenostavlja pogoje za ustanavljanje tujih bank v Iranu. Te reforme gredo z roko v roki z reformami, predlaganimi v predlogu zakona o centralni banki, ki je prav tako še vedno v parlamentarni obravnavi in naj bi okrepil nadzorniška pooblastila in neodvisnost centralne banke ter njen pravni mandat ponovno osredotočil na ohranjanje nizke inflacije. Oba zakona bi izboljšala preglednost poročanja poslovnih bank in nadzor nad njimi, kar je potrebno tudi za izboljšanje sistema preprečevanja pranja denarja in boja proti financiranju terorizma.
            
            
               Splošneje je glede preprečevanja pranja denarja in boja proti financiranju terorizma Projektna skupina za finančno ukrepanje (FATF) z Iranom sklenila akcijski načrt, ki je v Iranu še v postopku izvajanja. Potem ko je Iran dal soglasje, da bo akcijski načrt izvedel, je FATF ustavila poziv za pred tem veljavne protiukrepe do junija 2018. Iranski parlament (madžlis) trenutno pregleduje nekatere ključne dele zakonodaje o preprečevanju pranja denarja in boju proti financiranju terorizma, ki jih zahteva akcijski načrt. Napredek na tem področju glede vseh vidikov akcijskega načrta bo obravnavan na naslednjem sestanku FATF junija 2018. Iran je vključen tudi na seznam tretjih držav z visokim tveganjem pranja denarja in financiranja terorizma, ki ga je Evropska komisija sprejela 14. julija 2016 in v grobem sledi smernicam FATF
                  1
               . 
            
            
               Napredek pri strukturnih reformah 
            
            
               Veljavni okvir ekonomske politike je določen v dokumentu „Vizija 2020“, sprejetem leta 2012. Ta predvideva preoblikovanje Irana kot državno vodenega (in delno pod nadzorom države) gospodarstva v bolj tržno usmerjeno gospodarstvo z izboljšanjem poslovnega okolja in konkurenčnosti, posodobitvijo finančnega sektorja in privabljanjem neposrednih tujih naložb. 
            
            
               Iranski parlament je odobril šesti petletni razvojni načrt (velja od marca 2016 do marca 2021), ki kot gospodarske cilje določa 8-odstotno povprečno gospodarsko rast, zmanjšanje stopnje brezposelnosti na 7 %, ohranjanje stopnje inflacije pod 10 %, zmanjšanje deleža prihodkov od nafte v državnem proračunu z 31,5 % na 22 % in pokojninsko reformo. Na splošno načrt določa pot za konsolidacijo in vzdržnost javnih financ ter potrjuje pripravljenost za gospodarsko preusmeritev v smeri močnejšega zasebnega sektorja z omejeno vpletenostjo države. 
            
         
         
            
               Privatizacija podjetij v državni lasti je visoko na političnem dnevnem redu že od leta 2006, ko je bila sprejeta ustavna sprememba, ki je omogočila prodajo večine podjetij v državni lasti, razen tistih v strateških sektorjih, kot so energija višje v prodajni verigi ter zračni in ladijski promet. Pomanjkanje kapitala zasebnega sektorja, politika izdaje delnic delavcem, zadrugam in revnim („pravične delnice“) in vpliv osebnih interesov, povezanih z državo, zavirajo program privatizacije, ki se je začel izvajati po letu 2005/06. 
            
            
               Ob upoštevanju vseh teh dejavnikov se ob privatizacijah delnice državnih organov običajno prenesejo v paradržavne institucije, vključno s pokojninskimi skladi, verskimi ustanovami in podjetji v lasti Iranske revolucionarne garde (IRGC), kar ogroža prihodnja partnerstva s tujimi podjetji, saj so podjetja v lasti IRGC še vedno na črnem seznamu.
            
            
               Kljub številčnemu in dobro izobraženemu delovno sposobnemu prebivalstvu so rezultati na trgu dela šibki. Udeležba delovne sile je po mednarodnih standardih nizka (40 %), medtem ko se brezposelnost v zadnjih 30 letih giblje okoli 11 %. Udeležba žensk na trgu dela je zelo nizka (17 %), stopnja brezposelnosti pri ženskah pa bi lahko presegla 20 %. 
            
            
               Glede na hitro rastoč delež mladih v prebivalstvu je visoka stopnja brezposelnosti mladih (30 %) velik izziv. Strukturne ovire za razvoj zasebnega sektorja povzročajo nizke stopnje ustvarjanja delovnih mest in preprečujejo vključevanje novih iskalcev zaposlitve na trg dela. Strogi predpisi o odpuščanju, šibka povezava med produktivnostjo in plačami ter neskladja med ponudbo znanj in spretnosti in povpraševanjem po njih ovirajo delovanje trga dela na strani ponudbe.
            
            
               V celoti gledano ima iransko gospodarstvo velik potencial in gospodarske institucije oblikujejo spodbudne reformne namere, a se hkrati soočajo z velikimi ovirami, povezanimi z nepreglednim političnim gospodarstvom. Da bi v celoti izkoristila priložnosti, ki jih prinaša skupni celoviti načrt ukrepanja, bi morala iranska vlada nadaljevati z reformami in prestrukturiranjem finančnega in bančnega sektorja, preoblikovanjem javnega sektorja, vključno s podjetji v državni lasti in poljavnimi podjetji, ter prilagajanjem sistema socialnega varstva na fiskalno vzdržen način. 
            
            
               Zadnji petletni razvojni načrt ne določa le poti za vzdržnost javnih financ, temveč potrjuje tudi pripravljenost za gospodarsko preusmeritev v smeri močnejšega zasebnega sektorja z omejeno vpletenostjo države. Hkrati se zdi, da so nevladne politične sile v Iranu dovolj vplivne, da lahko ohranjajo dele gospodarstva zunaj nadzora vlade, s čimer ovirajo vladne reforme, pa tudi razvoj pravega zasebnega sektorja ter povzročajo izkrivljanje konkurence v gospodarstvu. 
            
            
               Zmanjševanje vpliva poljavnih subjektov (revolucionarna garda, duhovniške finančne organizacije brez licence) v gospodarstvu bo ključno za povečanje učinkovitosti, preglednosti in sodelovanja zasebnih vlagateljev. Zaveza vlade za reformo vloge države ter zmanjšanje obsega in vpliva parajavnega sektorja se zdi pristna, saj lahko svoje ključne cilje politik, tj. makroekonomsko stabilnost, gospodarsko rast in zmanjšanje brezposelnosti doseže le z močnejšim zasebnim sektorjem. 
            
            
               Za gospodarstvo EU odpiranje in morebitno preoblikovanje iranskega gospodarstva ponuja pomembne priložnosti za naložbe in izvoz, pa tudi za podporo socialno-gospodarski stabilnosti v regiji. Ob upoštevanju zavez, sprejetih v skupnem celovitem načrtu ukrepanja, in pomembnega potenciala gospodarskih odnosov EU z Iranom bi lahko EIB podprla gospodarsko preusmeritev države v smeri krepitve zasebnega sektorja, h kateri so se zavezali iranski organi, na primer z izboljšanjem dostopa do financiranja za mala in srednja podjetja. Lahko bi olajšala privabljanje sodobne tehnologije in posebnih ukrepov na področju storitev in kmetijstva, ki imajo lahko pomembno vlogo pri povečanju produktivnosti in dohodka. Takšna podpora bi lahko pripomogla k spodbujanju trajnostne gospodarske rasti in zmanjšanju brezposelnosti mladih prek posodobitve proizvodne infrastrukture in razvoja zasebnega sektorja. EIB bi lahko razmislila tudi o podpiranju podjetij, ki poslujejo na iranskem trgu.
            
            
               Okoljski vidiki
            
            
               Okoljski izzivi Irana
            
            
               Nacionalne politike, ki jih je Iran izvajal v preteklih letih, so imele resne posledice za okolje. Sankcije so povečale potrebo po razširjeni infrastrukturi vodnih virov in zanesljivi preskrbi s hrano in energijo. Danes so glavni okoljski izzivi Irana naslednji: pomanjkanje vode, degradacija tal (ki jo povzroča širjenje puščav in krčenje gozdov), energija (emisije CO2 so med najvišjimi na svetu), onesnaženost zraka, ravnanje z odpadki in vse večje izgube biotske raznovrstnosti. 
            
            
               Iranske zaloge sladke vode so pod hudim pritiskom, saj je 90 % države sušne ali polsušne, približno dve tretjini padavin pa po oceni izhlapi, še preden se voda lahko ponovno vrne v reke. Razmere še dodatno poslabšujejo pogosta suša in podnebne spremembe. Pomanjkanje vode je tolikšno, da več kot 6 000 mestnih okrajev prejema pitno vodo iz tankerjev.
            
            
               V obdobju po revoluciji leta 1979 je Islamska republika izdala dovoljenja za izkop na tisoče vodnih vrtin po vsem Iranu za spodbujanje kmetijstva. Strokovnjaki menijo, da je bilo to in priljubljena gradnja jezov pod prejšnjimi vladami eden glavnih razlogov za krčenje vodnih virov. V zadnjih tridesetih letih je Iran zgradil 600 jezov, tj. v povprečju 20 na leto. Iran nima posebnega načrta za reševanje vodne krize.
            
            
               Jezero Urmia predstavlja velik čezmejni izziv. Leži blizu turške meje. Jezero je bilo leta 1971 z Ramsarsko konvencijo razglašeno za mokrišče mednarodnega pomena, leta 1976 pa za Unescov biosferni rezervat. Zbirno območje jezera je pomembno za kmetijstvo v regiji. V jezeru živi edinstvena in trpežna vrsta solinskih rakcev Artemia urmiana, ki lahko prenaša visoko slanost. Jezero nudi podporo tudi številnim vrstam plazilcev, dvoživk in sesalcev ter je pomemben sezonski habitat za več vrst ptic selivk. 
            
            
               Jezero Urmia, ki je šesto največje slano jezero na svetu (njegova površina je dvakrat večja od Luksemburga), usiha že 30 let. V zadnjem desetletju se je skrčilo za okoli 90 %, kjer je bila prej voda, pa ostaja slana puščava, iz katere se dviga strupen prah. Predsednik Hasan Rohani obljubil, da bo država za oživitev jezera v naslednjem desetletju namenila pet milijard USD. Iran namerava črpati vodo iz Armenije in Gruzije. Voda bo speljana iz armenskega jezera Sevan in gruzijske reke Kura prek treh črpalnih postaj v Iranu.
            
            
               Čeprav člen 50 iranske ustave določa, da se ohranjanje okolja, v katerem imajo tako sedanje kot prihodnje generacije pravico do uspešnega družbenega obstoja, v Islamski republiki šteje za javno dolžnost, gospodarske in druge dejavnosti, ki vključujejo onesnaževanje okolja ali okolju povzročajo nepopravljivo škodo, pa so prepovedane, in čeprav obstaja določena okoljska zakonodaja, ni celovitega nacionalnega načrta ali strategije za okolje. Izvajanje navedene okoljske zakonodaje predstavlja izziv. Krepitev zmogljivosti in virov za nadzor njenega izvajanja, izboljšanje medsektorskega posvetovanja in povečanje glob bi lahko pripomogli k izboljšanju izvajanja.
            
            
               Sodelovanje med EU in Iranom na področju okolja in vode
            
            
               Iran je okolje označil kot prednostno področje pri sodelovanju z EU. Aprila 2016 sta obe strani v Teheranu sprejeli skupno izjavo na srečanju med visoko predstavnico EU in podpredsednico Komisije Federico Mogherini skupaj s komisarjem za okolje, pomorske zadeve in ribištvo Karmenujem Vello ter iransko podpredsednico in vodjo vladnega oddelka za okolje Masumeh Ebtekar. Decembra 2016 sta podpredsednica Masumeh Ebtekar in komisar Karmenu Vella podpisala upravni dogovor o okviru za sodelovanje na področju okoljskih vprašanj.
            
            
               Tri dogovorjena tematska delovna področja so:
            
            
               ·krožno gospodarstvo in ravnanje z odpadki,
            
         
         
            
               ·industrijske emisije in kakovost zraka, 
            
            
               ·upravljanje voda, vključno z morskim okoljem.
            
            
               Od podpisa dalje se sodelovanje nadaljuje na strokovni ravni. Strokovni sestanki strokovnjakov EU in Irana so potekali novembra 2017 v Teheranu. Sestanki so bili organizirani z iranskim ministrstvom za okolje in v tesnem sodelovanju s povezanimi ministrstvi. 
            
            
               Po sestankih novembra 2017 je bila pripravljena študija o prihodnjem sodelovanju z namenom priprave načrta za sodelovanje. Ta zahteva nadaljnje razprave z iranskimi sogovorniki.
            
            
               Predlog za instrument partnerstva (instrument za podporo politikam) podpira izvajanje okvira za sodelovanje na področju okolja. 
            
            
               Svet je aprila 2017 pooblastil Komisijo za izvedbo pogajanj o memorandumu o soglasju med Unijo in Iranom o sodelovanju na področju podnebnih sprememb.
            
            
               EIB bi lahko proučila tudi, ali bi lahko imela vlogo pri reševanju iranskih okoljskih izzivov z naložbami na področjih, kot so obnovljivi viri energije, energijska učinkovitost ter blažitev podnebnih sprememb in prilagajanje nanje, zagotavljanje potrebnega financiranja ter ključna tehnična podpora in znanje, ki sta potrebna za spopadanje z zgoraj opisanimi izzivi in cilji.
            
            
            
               3.
                     POSVETOVANJA PRED SPREJETJEM AKTA
            
            
               Komisija se je posvetovala s strokovnjaki iz držav članic na sestanku 28. maja 2018, ki je bil sklican v skladu z Medinstitucionalnim sporazumom o boljši pripravi zakonodaje z dne 13. aprila 2016 in v njem opisanim postopkom v zvezi s pripravo delegiranih aktov
                  2
               . Strokovnjake sta poslala tudi Evropski parlament in Svet, kot je predvideno v tem sporazumu. Sestanka se je udeležila tudi EIB.
            
            
               Med posvetovanji s strokovnjaki iz držav članic je bilo pojasnjeno, da bo Evropska investicijska banka še naprej uporabljala ustrezne politike in postopke za zaščito svoje integritete in zaupanja v banko.
            
            
               4.PRAVNI ELEMENTI DELEGIRANEGA AKTA
            
            
               Ta delegirani sklep Komisije je namenjen spremembi Priloge III k Sklepu št. 466/2014/EU, tako da se Iran doda na seznam držav, upravičenih do financiranja EIB, kritega z jamstvom EU.
            
            
               DELEGIRANI SKLEP KOMISIJE (EU) .../…
            
            
               z dne 6.6.2018
            
            
               o spremembi Priloge III k Sklepu št. 466/2014/EU Evropskega parlamenta in Sveta o odobritvi jamstva EU Evropski investicijski banki za izgube pri financiranju v podporo naložbenim projektom zunaj Unije, kar zadeva Iran
            
            
               EVROPSKA KOMISIJA JE –
            
            
               ob upoštevanju Pogodbe o delovanju Evropske unije,
            
            
               ob upoštevanju Sklepa št. 466/2014/EU Evropskega parlamenta in Sveta z dne 16. aprila 2014 o odobritvi jamstva EU Evropski investicijski banki za izgube pri financiranju v podporo naložbenim projektom zunaj Unije
                  3
                in zlasti člena 4(2) Sklepa,
            
            
               ob upoštevanju naslednjega:
            
         
         
            
               (1)Po sprejetju Sklepa št. 466/2014/EU je bil v Iranu dosežen opazen napredek pri gospodarskih, socialnih, okoljskih in političnih razmerah.
            
            
               (2)Svet je novembra 2016 izrazil zadovoljstvo nad možnostjo razširitve mandata Evropske investicijske banke za zunanja posojila na Iran.
            
            
               (3)S Sklepom (EU) 2018/412 Evropskega parlamenta in Sveta z dne 14. marca 2018 o spremembi Sklepa št. 466/2014/EU
                  4
                je bil Iran dodan na seznam potencialno upravičenih regij in držav iz Priloge II k navedenemu sklepu.
            
            
               (4)Na oblikovanje prihodnje politike Unije do Irana bodo še naprej odločilno vplivali konkretni ukrepi Irana za spoštovanje splošnih temeljnih svoboščin, pravne države in človekovih pravic.
            
            
               (5)Evropska investicijska banka bi morala še naprej uporabljati ustrezne politike in postopke za zaščito svoje integritete in zaupanja v banko.
            
            
               (6)Komisija je zato v sodelovanju z Evropsko službo za zunanje delovanje ocenila, da splošne gospodarske, socialne, okoljske in politične razmere omogočajo uvrstitev Irana v Prilogo III k Sklepu št. 466/2014/EU, ki vsebuje seznam regij in držav, upravičenih do financiranja Evropske investicijske banke z jamstvom Unije.
            
            
               (7)Sklep št. 466/2014/EU bi bilo zato treba ustrezno spremeniti –
            
            
               SPREJELA NASLEDNJI SKLEP: 
            
            
               Člen 1
            
            
               V točki C(2) Priloge III k Sklepu št. 466/2014/EU se besedilo:
            
            
               „Bangladeš, Butan, Filipini, Indija, Indonezija, Irak, Jemen, Kambodža, Kitajska, Laos, Malezija, Maldivi, Mjanmar/Burma, Mongolija, Nepal, Pakistan, Šrilanka, Tajska, Vietnam“
            
            
               nadomesti z besedilom:
            
            
               „Bangladeš, Butan, Filipini, Indija, Indonezija, Irak, Iran, Jemen, Kambodža, Kitajska, Laos, Malezija, Maldivi, Mjanmar/Burma, Mongolija, Nepal, Pakistan, Šrilanka, Tajska, Vietnam.“
            
            
               Člen 2
            
            
               Ta sklep začne veljati na dan objave v Uradnem listu Evropske unije.
            
            
               V Bruslju, 6.6.2018
            
            
               
                     Za Komisijo
                        
               
               
                     Predsednik
                     Jean-Claude JUNCKER
               
            
         
         
            
                  
                     (1)
                  
                        Delegirana uredba Komisije (EU) 2016/1675 o dopolnitvi Direktive (EU) 2015/849 Evropskega parlamenta in Sveta z opredelitvijo tretjih držav z visokim tveganjem, ki imajo strateške pomanjkljivosti.
               
               
                  
                     (2)
                  
                        UL L 123, 12.5.2016, str. 1–14.
               
               
                  
                     (3)
                  
                        UL L 135, 8.5.2014, str. 1–20. 
               
               
                  
                     (4)
                  
                        UL L 76, 19.3.2018, str. 30–43.